WHAUP ควักเงิน 2.76 พันลบ.ซื้อหุ้นบ.ขายน้ำประปาในเวียดนาม 34% รับแผนขยายตลาด CLMV
WHAUP ควักเงิน 2.76 พันลบ.ซื้อหุ้นบ.ขายน้ำประปาในเวียดนาม 34% รับแผนขยายตลาด CLMV
WHAUP ควักเงิน 2.76 พันลบ.ซื้อหุ้นบ.ขายน้ำประปาในเวียดนาม 34% รับแผนขยายตลาด CLMV
8 ส.ค. 2562

บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP เปิดเผยว่า ที่ประชุมคณะกรรมการของบริษัท ครั้งที่ 8/2562 เมื่อวันที่ 8 สิงหาคม 2562 ได้มีมติเห็นชอบให้ บริษัท WHAUP (SG) 2DR PTE. LTD. (WUPSD) (ซึ่งเป็นบริษัทย่อยของ WHAUP (SG) 1 PTE. LTD.) เข้าลงนามในสัญญาซื้อขายหุ้น กับ Mr. Do Tat Thang ซึ่งเป็นผู้ถือหุ้นของ บริษัท Duong River Surface Water Plant JSC (SDWTP) ซึ่งเป็นหนึ่งในผู้ดำเนินธุรกิจจัดจำหน่ายน้ำประปาในเมืองฮานอย ประเทศเวียดนาม
โดย WUPSD จะเข้าซื้อหุ้นจำนวน 33,986,774 หุ้น ในราคา 61,000 ดองเวียดนามต่อหุ้น คิดเป็นร้อยละ 34.00 ใน SDWTP โดยมีมูลค่าซื้อขายรวม 2,073.19 พันล้านดองเวียดนาม (หรือประมาณ 2,762.96 ล้านบาท) โดยคาดว่าจะมีการลงนามสัญญาภายในวันที่ 9 สิงหาคม 2562
ทั้งนี้ บริษัทมีแผนที่จะใช้กระแสเงินสดจาการดำเนินงาน และ/หรือ เงินทุนหมุนเวียนภายใน และ/หรือ เงินกู้ยืมจากสถาบันการเงิน ในการเข้าลงทุนครั้งนี้
สำหรับการลงทุนดังกล่าว นับเป็นอีกก้าวที่สำคัญทางธุรกิจสำหรับ WHAUP ในการขยายธุรกิจด้านสาธารณูปโภคไปยังต่างประเทศ โดยเฉพาะประเทศในแถบ CLMV ซึ่งเป็นพื้นที่เป้าหมายการลงทุนของ WHAUP ในระยะยาว นอกจากนี้ ยังสอดคล้องกับแผนการขยายธุรกิจด้านสาธารณูปโภคไปยังพื้นที่ภายนอกนิคมอุตสาหกรรมของทางกลุ่ม WHA อีกด้วย
อนึ่ง SDWTP ก่อตั้งเมื่อปี 2559 เป็นหนึ่งในผู้ให้บริการผลิตและจัดจำหน่ายน้ำประปาในเมืองฮานอย โดยในปัจจุบันได้ดำเนินการก่อสร้างแล้วเสร็จและเปิดดำเนินการเชิงพาณิชย์ทั้งสิ้น 54,750,000 ลูกบาศก์เมตร (ลบ.ม.) ต่อปี (เฟส 1A) ในช่วงไตรมาส 1 ปี 2562 และอยู่ระว่างการก่อสร้าง เฟส 1B อีก 54,750,000 ลบ.ม.ต่อปี ซึ่งคาดว่าจะแล้วเสร็จในช่วงปลายปี 2562 ทำให้สิ้นปี 2562 จะมีกำลังการผลิตรวมทั้งสิน 109,500,000 ลบ.ม.ต่อปี